**Tlačové písma**

Pri sadzbe sa premieňajú textové rukopisné podklady na tlačové písma. Je ich veľa druhov, čo je dôsledkom stáročného vývoja od vzniku kníhtlače. Až donedávna sa tlačové písma rozdeľovali na štyri veľké skupiny, tzv. rody:

* **Antikva**
* **Medieval**
* **Egyptienka**
* **Grotesk**

Toto členenie sa vžilo aj u nás. Nie je však dostatočne presné a výstižné a preto sa aj od neho aj v medzinárodnom rozsahu upúšťa a zavádza sa nové triedenie, presnejšia klasifikácia.

Tlačové písma sa triedia do desiatich skupín, z toho je deväť skupín latinkových písiem a jedna skupina nelatinkových písiem.

Medzi nelatinkové písma sa zaraďuje – grécke písmo, ruská azbuka, cyrilika, arabské, hebrejské a podobné písma. Tlačové písma sú zvyčajne veľmi starostlivo prepracovanými grafickými dielami. Ich konštrukcia je výsledkom dlhotrvajúceho vývoja od starých rímskych písiem. Veda ktorá sa zaoberá písmom sa nazýva typológia. Každý znak má osobitný význam i názov: driek písmena je hlavný ťah, bruško písmena je oválny ťah, hlava a päta písmena, písmová osnova , je sústavou vodorovných čiar, do ktorých sa kreslia tlačové písma, doťahy písmen, serify sú priečne zakončenia ťahu písmena, spôsob tieňovania písmena, doťažnice, účarie atď. S týmito pojmami sa typografi a upravovatelia tlačovín obvykle dobre oboznámia.

Pri triedení tlačových písiem podľa ATYPI na deväť latinkových skupín sa prihliada osobitne na tieto znaky :

* či má písmo rozličnú šírku hlavných a vedľajších ťahov,
* či majú jeho oblé tvary, napr. veľké „O“, tieňovanie,
* či je zvislé alebo šikmé,
* či má písmo pätky, vlasové, hranaté, trojuhoľníkové, s nábehmi alebo bez nábehov a iné.

Podľa uvedených znakov sa rozlišuje deväť hlavných skupín latinkových písiem:

1. renesančná antikva,
2. baroková antikva,
3. klasická antikva,
4. tučná antikva,
5. egyptienka,
6. bezserifové písmo,
7. skripty (pripomínajúce písané písma),
8. zdobené písma,
9. lomené písma.

Do 10. skupiny sa zaraďujú slovanské písma (ruské, srbské, bulharské )

V našich tlačiarňach sa stretávame so všetkými uvedenými písmami. Označujú sa bežne menami svojich pôvodcov, ktorými boli často sadzači, tlačiari, nakladatelia, výtvarníci. S menami písiem a ich znakmi sa treba oboznámiť, patria k dorozumievaciemu jazyku typografov.

**Základné pojmy písma a sadzby**

Sadzbový materiál z hľadiska prehľadnosti, ale aj rýchleho a presného použitia v sadzbe a pri tlači rozdeľujeme na: **obrazový a výplnkový.**

K obrazovému materiálu patrí všetko, čo sa na papieri odtláča- písmo, linky, ornamenty a rozmanité značky. Všetok ostatný materiál v sadzbe je výplnkový. Výplnkový materiál je nižší ako písmo. Slúži na vyplňovanie sadzby a rozdeľuje sa na písmové výplnky, štvorce, štvorcový preklad, preložky a vložky, podložky. Výplnkový materiál sa neodtláča na papier ale je spojivom a súčasťou zabezpečujúcou presnosť tlačovej formy.

**Písmo** je najdôležitejším sadzačským materiálom. Odlieva sa z tlačiarenského kovu zvaného **písmovina.** Je to zliatina olova, antimónu a cínu. Obraz je na kuželke písma zrkadlovo obrátený, aby bol pri odtlačení správny (čitateľný). Súčasťou sadzbového materiály sú mosadzné linky, ktoré pri tlači znesú oveľa väčší tlak ako linky z písmoviny (olovené).

Pred vynájdením sádzacích strojov mali tlačiarne len ručnú sadziareň. Všetky texty a ďalšie znaky sa sádzali ručne. Ručné sadziarne sú typické a v podstate sa nezmenili mnoho storočí. Majú regále zostavené do ulíc, v ktorých stoja ručný sadzači a na pracovných doskách regálov pracujú.

Do písmových regálov sa zasunujú písmovky, nízke, veľké zásuvky rozdelené priehradkami na malé diely, do ktorých sa ukladajú jednotlivé druhy písmen. Okrem regálov je v ručnej sadziarni veľké množstvo ďalších zariadení, ktoré sa nazývajú sadziarenský nábytok. Skoršie bol výlučne drevený, teraz je kovový, kombinovaný s drevom a tvrdou plastickou látkou. Na ukladanie hotovej sadzby sa používajú doskové regály s písmovkami majú jednotlivé zásuvky zvonku označené druhom písma, ktorý obsahujú  veľkosť jeho kuželky.

Pred začatím ručnej sadzby treba vypracovať návrh. Môže ho dať zákazník alebo ho navrhne sadzač. Usporiada podľa neho všetky tlačové prvky, teda písmo, text, ilustrácie a ich opisy a ďalšie súčasti.

Nástrojom ručného sadzača je **kovové sádzadlo,** ktoré drží v ľavej ruke. Pravou rukou vyberá z jednotlivých priehradok písmovky, písmená a znaky. Do

sadzadla vkladá jednotlivé písmená, medzislovné výplnky, prípadne medziriadkové preklady.

Ručný sadzač musí vedieť sádzať a upravovať pre tlač všetky druhy tlačových forie a to nielen pre kníhtlač, ale aj pre ďalšie tlačové techniky. Ručné písmo z tvrdej písmoviny vydrží vyše 200 tisíc odtlačkov.